Owain Gwynedd (bardd)

Am y tywysog o'r 12fed ganrif, gweler Owain Gwynedd.

Bardd Cymraeg oedd Owain Gwynedd (tua 1545 - 1601). Roedd yn un o benceirddiaid olaf cyfnod Beirdd yr Uchelwyr.

Yn ôl pob tebyg, roedd Owain yn fab i Syr Ifan o Garno, bardd-glerigwr o ardal Maldwyn, Powys. Fe'i ganed tua'r flwyddyn 1545. Bu'n un o ddisgyblion barddol Gruffudd Hiraethog a daeth yntau'n athro barddol yn ei dro. Enillodd drwydded pencerdd yn Eisteddfod Caerwys 1567. Bu farw yn 1601.

Cerddi mawl i uchelwyr ei fro enedigol yw trwch y cerddi ganddo sy'n goroesi ar glawr. Ceir pum awdl, 96 cywydd a 12 englyn ganddo yn y llawysgrifau. Yn ogystal â cherddi mawl traddodiadol ceir cywyddau gofyn, ymddiddan ac ymryson hefyd.

Llyfryddiaeth
D. Roy Saer, 'Owain Gwynedd', Llên Cymru (cyfrol vi, 1961).

Categori:Beirdd Cymraeg
Categori:Beirdd yr Uchelwyr
Categori:Genedigaethau'r 1540au
Categori:Llenorion yr 16eg ganrif o Gymru
Categori:Marwolaethau 1601
Categori:Pobl o Faldwyn